শনিবার মেয়ো রোডে অমিত শাহের সভাকে কেন্দ্র করে শাসক - বিজেপি তরজা চরমে পৌঁছেছে। জাতীয় নাগরিকপঞ্জি ইস্যু থেকে ব্যানার বিতর্ক, অমিত শাহ কী বলেন সেদিকে রাজ্যবাসীর সঙ্গে তাকিয়ে গোটা দেশের রাজনৈতিক মহল। 
 নিজস্ব প্রতিবেদন: নির্ধারিত সময়েই কলকাতা পৌঁছলেন বিজেপির রাজ্য সভাপতি অমিত শাহ। শনিবার বেলা ১১.৩০ মিনিটে দমদম বিমানবন্দরে অবতরণ করে অমিত শাহের বিমান। বেলা ১১.৪৪ মিনিটে বিমানবন্দর থেকে এক্সাইড মোড়ে পোর্ট ট্রাস্টের অতিথিনিবাসের উদ্দেশ্যে রওনা দেন তিনি। এদিন অমিত শাহকে স্বাগত জানাতে বিমানবন্দরে হাজির ছিলেন বিজেপির এরাজ্যের পর্যবেক্ষক কৈলাস বিজয়বর্গীয়, বিজেপির সাধারণ সম্পাদক রাহুল সিন্হা। এছাড়াও ছিলেন কয়েকশ বিজেপি কর্মী সমর্থক।  অমিত শাহের সফরকে কেন্দ্র করে এদিন নেতাজি সুভাষ চন্দ্র বসু আন্তর্জাতিক বিমানবন্দরে নিরাপত্তা ছিল চোখে পড়ার মতো। সিআইএসএফ-এর কড়া নজরদারিতে মাছি গলার উপায় ছিল না এদিন। পুলিস কুকুর দিয়ে বিমানবন্দরের প্রতিটি কোণে তল্লাশি চালান কেন্দ্রীয় নিরাপত্তারক্ষীরা। জেড প্লাস স্তরের নিরাপত্তা পান অমিত শাহ। ফলে তাঁর নিরাপত্তায় স্বাভাবিকভাবে ছিল বাড়তি তত্পরতা।   শনিবার মেয়ো রোডে অমিত শাহের সভাকে কেন্দ্র করে শাসক - বিজেপি তরজা চরমে পৌঁছেছে। জাতীয় নাগরিকপঞ্জি ইস্যু থেকে ব্যানার বিতর্ক, অমিত শাহ কী বলেন সেদিকে রাজ্যবাসীর সঙ্গে তাকিয়ে গোটা দেশের রাজনৈতিক মহল।  লোকসভা নির্বাচন যত এগোচ্ছে ততই পশ্চিমবঙ্গে প্রচারে জোর দিচ্ছে বিজেপি। দফায় দফায় পশ্চিমবঙ্গ সফর করছেন বিজেপির শীর্ষনেতারা। সেই তালিকায় রয়েছেন দলের সভাপতি অমিত শাহ থেকে প্রধানমন্ত্রী নরেন্দ্র মোদী। এদিনের সভা থেকে ২০১৯-এর নির্বাচনের বিজেপি প্রচার শুরু করতে পারে বলে মনে করছেন অনেকে। এদিনের সভা থেকে পশ্চিমবঙ্গে পরিবর্তনের পরিবর্তনের ডাক কি দেবেন অমিত শাহ? অপেক্ষা আর কিছুক্ষণের।